KIRJALLINEN KYSYMYS E-0963/00 esittäjä(t): Gorka Knörr Borràs (Verts/ALE) komissiolle. Kuivuus Aragónissa.



Virallinen lehti nro 053 E , 20/02/2001 s. 0047 - 0048



KIRJALLINEN KYSYMYS E-0963/00 esittäjä(t): Gorka Knörr Borràs (Verts/ALE) komissiolle (29. maaliskuuta 2000) Aihe: Kuivuus Aragónissa Aragón on autonominen alue, joka kärsii kuivuuden aiheuttamista vakavista rakenteellisista ongelmista. Vuodesta 1915 lähtien keskushallinto on säätänyt lakeja ja laatinut suunnitelmia, joiden tarkoituksena on ollut helpottaa tilannetta keinokastelualueita rakentamalla. Tästä huolimatta suurta osaa näistä hankkeista ei ole koskaan toteutettu budjettisyistä. Nykyisessä Euroopan unionin käynnistämässä luonnonalueiden suojelupolitiikassa edellytetään, että keinokasteluhankkeet keskeytetään monilla Aragónin alueilla. Tämän vuoksi suuri enemmistö näiden alueiden asukkaista vastustaa kiivaasti tätä politiikkaa ja katsoo, että näin suositaan luonnonsuojelua sen sijaan, että parannettaisiin Aragónin maanviljelijöiden selviytymismahdollisuuksia. Onko komissio selvittänyt keinoja, joilla tarve suojella ympäristöä saataisiin sopusointuun maaseudun asutettuna säilymisen kanssa? Katsooko komissio, että olisi oikeudenmukaista maksaa korvausta maanviljelijöille, jotka joutuvat luopumaan maidensa keinokastelusta ympäristösyistä? Franz Fischlerin komission puolesta antama vastaus (10. toukokuuta 2000) Neuvoston kesäkuussa 1999 hyväksymässä uudessa maaseudun kehittämistä koskevassa politiikassa pyritään yhdenmukaisten ja kestävien puitteiden luomiseen maaseutualueiden tulevaisuuden takaamiseksi suosimalla työpaikkojen säilyttämistä ja luomista ja ottamalla huomioon ympäristön vaatimukset. Tämän kehityksen suuret linjat ovat seuraavat: maa- ja metsätalouden vahvistaminen, maaseutualueiden kilpailukyvyn parantaminen, ympäristön ja maaseutuperinnön säilyttäminen. Euroopan maatalouden ohjaus- ja tukirahaston (EMOTR) tuesta maaseudun kehittämiseen 17 päivänä toukokuuta 1999 annetussa neuvoston asetuksessa (EY) N:o 1257/1999(1) säädettyihin rakenteellisiin toimenpiteisiin kuuluvat muun muassa maatilojen investointituet luonnonympäristön säilyttämiseksi, tasausmaksut epäsuotuisille alueille ja ympäristörajoitteisille alueille, maatalouden ympäristötuet sekä maataloustoiminnalle ja maaseudulle maksettavat tuet ympäristön suojelemiseksi. Tasausmaksujen osalta mainitun asetuksen 16 artiklassa säädetään mahdollisuudesta tukea viljelijöitä maksamalla korvauksia kustannuksista ja tulonmenetyksistä, jotka aiheutuvat yhteisön ympäristölainsäädännöstä johtuvien maatalouden rajoitusten täytäntöönpanosta ympäristörajoitteisilla alueilla silloin, kun korvaukset ovat tarpeen kyseisestä lainsäädännöstä johtuvien erityisongelmien ratkaisemiseksi. Kaikilla näillä toimenpiteillä pyritään arvoisan parlamentin jäsenen mainitsemien ongelmien ratkaisemiseen. Jäsenvaltion tehtävänä on omien maaseudun kehittämistä koskevien ohjelmiensa esittäminen toissijaisuusperiaatetta noudattaen. Tavoitteeseen 1 kuulumattomilla alueilla, kuten Aragónissa, jäsenvaltiot voivat esittää maaseudun kehittämisohjelmia, joilla toteutetaan näitä eri toimenpiteitä EMOTR:n rahoituksella. Näissä ohjelmissa on kuvailtava erityisesti kyseisen alueen tilanne, sen erityisongelmat, ehdotettu strategia ja sen painopisteet sekä suunnitellut toimenpiteet suunnitelmien toteuttamiseksi. Maaseudun kehittämistä koskevien ohjelmien ehdotukset, jotka Espanjan viranomaiset ovat esittäneet 30. joulukuuta 1999, ovat parhaillaan arvioitavina komissiossa niiden hyväksymiseksi viipymättä. (1) EYVL L 160, 26.6.1999.